Am Saechsi si mir los, um raechtzytig am Bahnhof z'si. Dr Zug fahrt am zaeh ab sibni, auso gnueg Zyt, e haub Stund fruecher am Bahnhof z'si. Usgrueschtet mit Bier u Food hei mir zimli schwaer z'Schleppe gha u hei probiert, ir Rushhour ir Subway mit de Rucksaeck niemer z verletze. Wo mir umgstiege si, haette mir eigentlech scho am Bahnhof soeuae si (zwaenzg vor Sibni) . Am zaeh vor sibni hei mir de es Taxi vor Subway-Station zum Bahnhof gno. Dert si mir am sibni uf dr fausche Sitte vor ca. 16-Spurige  Strass abglade worde.      Haub rennend heimir de dr Houptigang vom Bahnhof erreicht u dert mueesse ahstah?!? Fuer e Security-Check wie am ne Flughafe... Mir hei fuere drueckt, uesi Rucksaeck nach dr Roentge-Maschine wieder gschnappet u si duere Bahnhof grennt. Dr Wartsau hei  mir nid brucht, sondern si nume duere grennt. I bi no uf dr fausche Sitte gsi, so dass i zum entsetze vo andere wartende Passagiere grad quer ueber d'Baenk bi gchlaetteret. Mir si no grad bevor d'Tuere hei zue ta in richtig Perron gspurrtet. Dert si mir de am fausche Aendi vom Zug acho u usse am Zug entlang id nechi vo uesem Wage grennt, bis ues eine vo de Schaffner i Zug ine het dirigiert. Churz nachdaem mir im Zug si gsi, isch dae de ou abgfahre. Die letschte drue Waegae hei mir im Zug inne no gmacht, bis  mir ueses Abteil gfunde hei.    Zum Bahnhof gits d'saegae, das es oeppe so funktioniert wie e Flughafe, numme ohni Gepaeck i chegge. Zersch Security-Chegg, naehr Warte uf ds Boarde, u de e haub Stund vorhaer "Boarde".    Im Zug hei mir ues de haere gsetzt u ds schwaer verdiente (guet duere gschuettlete) Bier trunke. D'Abteil i de "hard sleeper" hei saechs Bett, gar nid mau so hert si, wie das dr Name laht la vermuete. D'Luet hei sech aui druf igrichtet, dass dert Znacht gaesse, gschlafe  u zmoergelet wird. D'Houptspis si di fertige saeuber mitbrungene Nudel-Sueppli wo's ire Karton-Schale serviert git (die cha me so ueberau fuer kei Gaeud chouffe). Me choent ou vo de immer wieder passierende Waegeli z'aesse choufe, was aber die wenigschte mache.      Uf dr Reis het sech dr Zug immer meh afa entlaehre u gaege Schluss si mir  no fasch elei im Wage gsi. Waehrend de Aendlose 27 Stund hei mir viu gschlaffe, g'aesse, g'laesae, spieli gspiut u maengisch eifach zum Faenschter use gluegt. D'Landschaft het so viu i gseh ha, immer e chli aehnlech usgseh. Ufem Land es paar Banane-Stude, Risfaeuder u chlini Huegle. I de Stedt ueberau z'gliche Biud vo aute Huette naebe super Moderne Hochhueser mit riesige Luechtreklame.    Die letschte paar Stund si die lengschte gsi. Irgendeinisch heschs eifach gseh u moechtisch aendlech usstige.  So si mir de raecht froh gsi, wo mir am zaehni am Abe in Guilin usgstiege si u ufe naechscht Boes nach Yangshou hei choenne.